На мјесто селектора именован је Руди Велер, који је изборио финале Свјетског првенства 2002, гдје је Њемачка поражена од Бразила 2:0, али су играчи и селектор дочекани као хероји у Њемачкој. На Европском првенству 2004, Њемачка је поново испала у групној фази и Велер је поднио оставку. Његово мјесто преузео је бивши репрезентативац — Јирген Клинсман, који је освојио треће мјесто на Свјетском првенству 2006, након чега се повукао. За новог селектора именован је његов помоћник — Јоахим Лев. Лев је са Њемачком играо финале Европског првенства 2008, затим је водио репрезентацију до трећег мјеста на Свјетском првенству 2010, након чега је освојио Свјетско првенство 2014 и донио Њемачкој четврту титулу првака свијета, прву након 24 године. Лев је статистички гледано најбољи селектор Њемачке у историји. Након Европског првенства 2016, гдје је Њемачка испала од Француске у полуфиналу, продужио је уговор са репрезентацијом до 2020; а мјесец дана прије почетка Свјетског првенства 2018 продужио је уговор до 2022. године. На Свјетском првенству 2018, Њемачка је забиљежила најгори резултат, испала је у групној фази, заузевши последње мјесто. Упркос лошем резултату, Лев је остао селектор.